Kpojiemɔ 9 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nKpojiemɔ Ko Ni Akɛhã Yohane 9:1-21\n9 Ŋwɛibɔfo ni ji enumɔ lɛ kpã etɛtɛrɛmantɛrɛ lɛ.+ Ni mina ŋulami ko ni ejɛ ŋwɛi ebagbee shikpɔŋ lɛ nɔ, ni akɛ bu kwɔŋkwɔŋ lɛ naa samfee+ lɛ hã ŋulami lɛ. 2 Egbele bu kwɔŋkwɔŋ lɛ naa, ni lasu te shi kɛjɛ bu lɛ mli tamɔ flɔnɔɔ wulu ko mli lasu, ni bu lɛ mli lasu lɛ hewɔ lɛ, hulu lɛ wo duŋ,+ ni kɔɔyɔɔ lɛ hu nakai nɔŋŋ. 3 Ni baalabii jɛ lasu lɛ mli kɛba shikpɔŋ lɛ nɔ,+ ni ahã amɛ hewalɛ, hewalɛ kome too lɛ nɔŋŋ ni shikpɔŋ lɛ nɔ nyɔŋmɔŋkrakroi* lɛ yɔɔ lɛ. 4 Akɛɛ amɛ akɛ amɛkaye shikpɔŋ lɛ nɔ jwɛi loo kwɛ̃ɛ nii ko loo tso ko awui, akɛ ja mɛi ni bɛ Nyɔŋmɔ niianaasɔomɔnɔ lɛ okadi lɛ yɛ amɛhiɛnai lɛ pɛ.+ 5 Ni ahãaa baalabii lɛ hegbɛ akɛ amɛgbe amɛ, shi moŋ akɛ amɛpiŋ amɛ nyɔji enumɔ, ni amɛpiŋmɔ lɛ tamɔ piŋmɔ ni mɔ piŋɔ kɛ́ nyɔŋmɔŋkrakro*+ tsɛ̃ lɛ lɛ. 6 Nakai gbii lɛ amli lɛ, mɛi baatao gbele, shi amɛnaŋ kɔkɔɔkɔ, ni amɛbaashwe akɛ amɛgboi, shi gbele baajo amɛnaa foi. 7 Ni baalabii lɛ tamɔ okpɔŋɔi ni asaa amɛ kɛhã ta;+ nibii komɛi ni tamɔ shika tsuru akekerei fimɔ amɛyitsei, ni amɛhiɛ tamɔ gbɔmɛi ahiɛ, 8 shi amɛyitsɔi tamɔ yei ayitsɔi. Ni amɛnyanyɔji tamɔ jatai anɔ,+ 9 ni amɛwo damai tamɔ dade damai. Ni amɛfijiaŋ gbɛɛmɔ tamɔ shwiilii ni okpɔŋɔi miigbala kɛ foi kɛmiiya ta agbɛɛmɔ.+ 10 Agbɛnɛ hu, amɛyɛ leii ni tsɛ̃rɛ̃ɔ mɔ tamɔ nyɔŋmɔŋkrakroi* anɔ, ni hewalɛ ni amɛkɛbaaye mɛi awui nyɔji enumɔ lɛ yɛ amɛleii lɛ amli.+ 11 Amɛyɛ maŋtsɛ ni yeɔ amɛnɔ, bu kwɔŋkwɔŋ lɛ bɔfo lɛ.+ Ni atsɛɔ egbɛ́i yɛ Hebri mli akɛ Abadon,* shi yɛ Greek mli lɛ, atsɛɔ egbɛ́i akɛ Apolion.* 12 Kpoo kome eho. Naa! Eshwɛ kpoo enyɔ+ ni baaba yɛ nibii nɛɛ asɛɛ. 13 Ŋwɛibɔfo ni ji ekpaa+ lɛ kpã etɛtɛrɛmantɛrɛ lɛ.+ Ni minu gbee ko kɛjɛ shika tsuru afɔleshaa latɛ+ ni ma Nyɔŋmɔ hiɛ lɛ akolontoi lɛ amli 14 ni miikɛɛ ŋwɛibɔfo ni ji ekpaa ni hiɛ tɛtɛrɛmantɛrɛ lɛ akɛ: “Fɛnemɔ bɔfoi ejwɛ lɛ ni afimɔ amɛ yɛ Yufrate faa wulu+ lɛ naa lɛ.” 15 Ni afɛne bɔfoi ejwɛ lɛ ni asaa amɛ ato ŋmɛlɛtswaa lɛ kɛ gbi lɛ kɛ nyɔɔŋ lɛ kɛ afi lɛ koni amɛgbe gbɔmɛi amlijai etɛ mli ekome. 16 Tabilɔi ni tara okpɔŋɔi lɛ anɔ lɛ ayibɔ ji akpei nyɔŋmai enyɔ toi akpei nyɔŋma;* minu amɛyibɔ lɛ. 17 Ni bɔ ni mina okpɔŋɔi lɛ kɛ amɛnɔtaralɔi lɛ yɛ ninaa lɛ mli nɛ: Amɛwo damai ni hiɛ la kɛ hiakinto-bluu* kɛ wuɔfɔ kɔla, ni okpɔŋɔi lɛ ayitsei tamɔ jatai ayitsei,+ ni la kɛ lasu kɛ sɔlfa fãa kɛjɛɔ amɛdaaŋ. 18 Nɛkɛ haomɔi etɛ ni ji la kɛ lasu kɛ sɔlfa ni fãa kɛjɛɔ amɛdaaŋ nɛɛ, akɛgbe gbɔmɛi amlijai etɛ mli ekome. 19 Ejaakɛ okpɔŋɔi lɛ ahewalɛ yɛ amɛdaaŋ kɛ amɛleii amli, ejaakɛ amɛleii lɛ tamɔ onufui, ni yitsei yɛ naa, ni nomɛi amɛkɛyeɔ awui lɛ. 20 Shi gbɔmɛi ni shwɛ ni nɛkɛ haomɔi nɛɛ egbeee amɛ lɛ, amɛtsakeee amɛtsui yɛ amɛninenaa nitsumɔi lɛ ahe; amɛkpaaa daimonioi lɛ kɛ shika tsuru kɛ jwiɛtɛi kɛ akɔɔble kɛ tɛ kɛ tso amagai ni amɛnaaa nii ni amɛnuuu nii ni amɛnyɛɛɛ amɛnyiɛ lɛ ajamɔ.+ 21 Ni amɛtsakeee amɛtsui yɛ gbɔmɛi ni amɛgbeɔ kɛ mumɔi ni amɛkɛshãraa kɛ ajwamaŋ* ni amɛbɔɔ kɛ ju ni amɛjuɔ lɛ ahe.\n^ Loo “tɛtɛɛtei.”\n^ Loo “tɛtɛɛte.”\n^ Eshishi ji, “Hiɛkpatamɔ.”\n^ Eshishi ji, “Hiɛkpatalɔ.”\n^ Ni ji, 200,000,000.\n^ Eji kɔla ko ni yɔɔ bluu waa.